車
作者：陸文圭
朝代：宋

paragraphs: 舟止奔牛堰，始識丹陽車。
規製殊草草，力不任馳驅。
淮安距宿遷，代之牛與馿。
軒蓋乃差大，雙輪夾一輿。
軝衡輗軏軫，名物與古殊。
梓人不知經，多以方言拘。
輸載亦稍豐，日行百里餘。
御者非王良，隉杌不安車。
蒲輪召申公，養老宜徐徐。
干祿以爲榮，愧我非純儒。
小兒問金根，其制復焉如。
輿服漢最詳，具載班范書。
慎勿似韓昶，問學當勤渠。